תפארת האדם/ב


ב
בספר שם עולם, דרוש צלם אלהים: האדם הוא צלם אלהים, כאשר נקרא מפי משה בתורתנו הקדושה. הוא אצילת אלהי הנקרא מפי פלאטא, הוא הפלא על כל הפלאים כנקרא מפי  אריסטו, הוא "מקדש ה׳ כוננו ידיך" כנקרא מפי בר קפרא (עיינו כתובות ה א). וזהו שפירש רש״י, שהכל נברא במאמר והאדם נברא ביד, שגדולה הפליאה בבריאת האדם, עד שהוא נגד שאר מעשה הבריאה כמעשה הנעשה ביד נגד מאמר ודיבור פה. ובאדם חתם הקב״ה את הוד תפארת הבריאה כולה, וכמו מטבע מדינה שנחקק עליה צורת המלך השליט עליה, כן חתם האל יתברך את המטבע, הטבע בכללה, בצורתו ובצלמו, צלם אלהים אשר ברא בו את האדם, אחרון כל המעשים בבריאה. וזוהי כוונת רש״י במה שפירש: בצלמו. נעשה בחותם כמטבע.